**Nuo iš naujo atrastos Turkijos iki Reunjono: kur šią vasarą keliavo lietuviai?**

**Internetui mirgant šimtais kelionių pasiūlymų, didžioji dalis lietuvių lieka ištikimi jau pamėgtoms vasaros kryptims. Kaip ir ankstesniais metais, tautiečiai leisti šiltojo sezono dažniausiai vyko į kaimynines bei kiek tolimesnes Europos valstybes. Nors galimybė aplankyti Paryžiaus olimpines žaidynes lietuvių taip pat pernelyg nesudomino, nemažai mūsiškių iš naujo atrado dvi kiek pamirštas šalis, o kai kurie jų krypčių sąrašą paįvairino net ir itin egzotiškais kraštais, rodo naujausi „Telia“ duomenys.**

Remiantis bendrovės mobiliojo ryšio klientų statistika, tautiečių užsienyje suvartojamo mobiliojo interneto apimtys ir toliau auga. Šiemet lietuviai svečiose šalyse „prisuko“ beveik 2 milijonus megabaitų arba 15 proc. daugiau, nei pernai. Įdomu tai, kad atvykėlių statistika taip pat labai panaši – beveik 1,8 milijono megabaitų bei 22 proc. prieaugis nuo praėjusių metų.

Daugiausia mobiliųjų duomenų šią vasarą Lietuvos gyventojai suvartojo Vokietijoje, Lenkijoje, Latvijoje, Norvegijoje ir Italijoje. Patį didžiausią tarptinklinio ryšio apimčių augimą pademonstravo Turkija ir Šveicarija, kuriose mobiliojo interneto paklausa išaugo atitinkamai 93 proc. ir 70 proc. Prie šio vartojimo augimo prisidėjo ir peržiūrėta tarptinklinio ryšio kainodara populiariausiose kelionių šalyse – už dvigubai mažesnę kainą klientams buvo pasiūlyta dvigubai daugiau duomenų.

„Eilę metų nesikeičiantis lietuvių vasaros kelionių topas neturėtų pernelyg stebinti. Vokietija ir Norvegija ne vieną dešimtmetį pirmauja tarp vykstančiųjų užsidirbti, o nesunkiai automobiliu pasiekiamos Lenkija ir Latvija poilsiautojus traukia kaip alternatyva Lietuvos pajūriui. Šiųmetį Turkijos populiarumą galima paaiškinti kiek anksčiau prasidėjusiu vasaros sezonu ir itin dideliu skrydžių iš Lietuvos skaičiumi, kai įprastai žiemą slidinėjančiųjų lankoma Šveicarija tautiečius galėjo sudominti dėl populiarėjančio aktyvaus poilsio kalnuose. Prie tokio duomenų vartojimo šuolio neabejotinai prisidėjo ir mažesnė kaina duomenų paketams šiose šalyse“, – įžvalgomis dalinasi „Telia“ mobilaus ir fiksuoto ryšio vadovė Eglė Sonata Padagaitė.

Kita vertus, kai kurie lietuviai šią vasarą pasirodė esantys tikri egzotikos „gurmanai“. „Telia“ abonentai susigundė net tokiomis nedažnai girdimomis kryptimis, kaip Mažųjų Antilų salyne esanti Martinika bei vos 70 km skersmens Reunjono sala Indijos vandenyne, o dalis jų panoro savo akimis išvysti unikalią Japonijos kultūrą.

Nepaisant to, kad šią vasarą viso pasaulio dėmesį taip pat prikaustė Paryžiaus olimpinės žaidynės, o į Prancūzijos sostinę suplūdo milijonai sporto gerbėjų, lietuvių mobiliųjų duomenų suvartojimo statistikai tai ypatingo poveikio neturėjo.

„Tautiečiai tarptinkliniu mobiliuoju internetu Prancūzijoje apytiksliai penktadaliu aktyviau naudojosi tik olimpiados atidarymo ir uždarymo dienomis. Toks mažas augimas yra įprasta tokių renginių praktika, nes dėl aukštų skrydžių ir viešbučių kainų paprasti keliautojai atostogoms renkasi kitas kryptis, o čia atvyksta tik oficialios šalių delegacijos ir patys didžiausi sporto sirgaliai“, – kalba E. S. Padagaitė.

Ne itin keitėsi ir į Lietuvą šią vasarą daugiausiai vykusių užsienio valstybių gyventojų statistika. Kaip ir pernai, atvykėlių „geografijoje“ dominuoja abonentai iš Norvegijos, Jungtinės Karalystės, Lenkijos, Vokietijos ir Latvijos. Visgi sąraše netrūksta ir svečių iš tolimesnių kraštų. Prie „Telia“ tinklo šiemet buvo prisijungę Pietų Korėjos, Kinijos, Australijos, Japonijos ir JAE abonentai.

**Audrius Stasiulaitis**

I WILL TELL YOU TELIA

A close-up of a logo

Description automatically generated with low confidence

Tel. (8 5) 236 7019, Mob. 8 686 77988

El. p. [audrius.stasiulaitis@telia.lt](mailto:audrius.stasiulaitis@telia.lt)

Telia Lietuva, AB, Saltoniškių g. 7A, 03501 Vilnius